Neuvoston 26 päivänä kesäkuuta 2000 vahvistama

Yhteinen kanta (EY) N:o 37/2000

Euroopan parlamentin ja neuvoston asetuksen (EY) N:o .../2000 antamiseksi Euroopan kansantalouden tilinpito- ja aluetilinpitojärjestelmän yhteisössä (EKT 95) yhteisten periaatteiden muuttamisesta verojen ja sosiaaliturvamaksujen osalta ja neuvoston asetuksen (EY) N:o 2223/96 muuttamisesta

(2000/C 245/01)

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan yhteisön perustamissopimuksen ja erityisesti sen 285 artiklan,

ottavat huomioon komission ehdotuksen(1),

ottavat huomioon talous- ja sosiaalikomitean lausunnon(2),

noudattavat perustamissopimuksen 251 artiklassa määrättyä menettelyä(3),

sekä katsovat seuraavaa:

(1) Euroopan kansantalouden tilinpito- ja aluetilinpitojärjestelmästä yhteisössä (EKT 95) 25 päivänä kesäkuuta 1996 annettu neuvoston asetus (EY) N:o 2223/96(4) käsittää yhteiset standardit, määritelmät, luokittelut ja tilinpitosäännöt jäsenvaltioiden tilien laatimiseksi yhteisön tilastointitarpeisiin ja vertailukelpoisten tulosten saamiseksi jäsenvaltioiden kesken.

(2) Asetuksen (EY) N:o 2223/96 2 artiklassa määritellään edellytykset, joita komission on noudatettava tehdessään muutoksia EKT 95:n menetelmään sen sisällön selventämiseksi ja parantamiseksi.

(3) Sen vuoksi on tarpeellista, että Euroopan parlamentille ja neuvostolle esitetään selvennykset, jotka koskevat verojen ja sosiaaliturvamaksujen kirjaamista EKT 95:ssä, sillä kyseiset selvennykset muuttavat peruskäsitteitä.

(4) Euroopan yhteisön perustamissopimuksen 104 artiklaan liittyvän, liiallisia alijäämiä koskevasta menettelystä tehdyn pöytäkirjan 2 artiklassa todetaan, että julkistalouden alijäämällä käsitetään julkisen hallinnon sektorin nettorahoitustarvetta sellaisena, kuin se on määritelty Euroopan kansantalouden tilinpitojärjestelmässä (EKT).

(5) Neuvoston päätöksellä 89/382/ETY, Euratom(5) perustettu tilasto-ohjelmakomitea, neuvoston päätöksellä 91/115/ETY(6) perustettu raha-, rahoitus- ja maksutasetilastokomitea ja bruttokansantulokomitea voivat antaa lausuntonsa maakohtaisesta verojen ja sosiaaliturvamaksujen tilinpitokäsittelystä, kun ne pitävät sitä asianmukaisena.

(6) Tilasto-ohjelmakomiteaa sekä raha-, rahoitus- ja maksutasetilastokomiteaa on kuultu asiasta.

(7) Asetuksen (EY) N:o 2223/96 täytäntöönpanemiseksi tarvittavista toimenpiteistä olisi päätettävä menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY(7) mukaisesti,

OVAT ANTANEET TÄMÄN ASETUKSEN:

1 artikla

Tavoite

Tämän asetuksen tavoitteena on muuttaa EKT 95:n yhteisiä periaatteita verojen ja sosiaaliturvamaksujen osalta, jotta vertailukelpoisuus ja avoimuus jäsenvaltioiden välillä varmistetaan.

2 artikla

Yleiset periaatteet

Tarkasteltaessa järjestelmään kirjattavien verojen ja sosiaaliturvamaksujen vaikutusta julkisen hallinnon nettoluotonantoon/nettoluotonottoon ei oteta lukuun määriä, joita tuskin saadaan perityksi.

Näin ollen järjestelmään suoriteperusteisesti kirjattavien verojen ja sosiaaliturvamaksujen vaikutus julkisen hallinnon nettoluotonantoon/nettoluotonottoon on kohtuullisen pituisella ajanjaksolla vastaavan suuruinen kuin tosiasiallisesti saadut vastaavat määrät.

3 artikla

Verojen ja sosiaaliturvamaksujen käsittely tileillä

Tileille kirjattavat verot ja sosiaaliturvamaksut voivat olla peräisin kahdesta lähteestä, eli määristä, jotka on todennettu verotuksessa ja ilmoitusten avulla, tai saaduista maksuista.

a) Jos lähteenä käytetään verotusta ja ilmoituksia, määrät oikaistaan sellaisen kertoimen avulla, jossa otetaan huomioon maksuunpannut ja ilmoitetut perimättä jääneet määrät. Vaihtoehtoisena käsittelynä voidaan kirjata samaa oikaisua vastaava pääomansiirto asiaankuuluville sektoreille. Kertoimet arvioidaan maksuunpannuista ja ilmoitetuista mutta perimättä jääneistä määristä saatujen aiempien kokemusten ja nykyhetken odotusten perusteella. Kertoimet ovat erilaisia riippuen siitä, millaisesta veron tai sosiaaliturvamaksun lajista on kysymys. Jokainen maa määrittää soveltamansa kertoimet komission (Eurostat) kanssa ennalta sovitun menetelmän mukaisesti.

b) Jos lähteenä käytetään saatuja maksuja, nämä oikaistaan ajallisesti siten, että kyseisten määrien katsotaan kuuluvan jaksolle, jolloin se toiminta on tapahtunut, josta verojen maksuvelvoite on syntynyt (tai joidenkin tuloverojen ollessa kyseessä jaksolle, jonka kuluessa verojen määrä on vahvistettu). Tämä oikaiseminen voi perustua keskimääräiseen ajalliseen viiveeseen kyseisen toiminnan (tai maksettavan veron vahvistamisen) ja maksun saamisen välillä.

4 artikla

Valvonta

1. Komissio (Eurostat) valvoo, että jäsenvaltiot panevat täytäntöön tässä asetuksessa säädetyt periaatteet.

2. Vuodesta 2000 alkaen jäsenvaltiot toimittavat komissiolle (Eurostat) ennen kunkin vuoden loppua yksityiskohtaisen kuvauksen menetelmistä, joita ne aikovat soveltaa verojen ja sosiaaliturvamaksujen eri luokkiin tämän asetuksen täytäntöönpanemiseksi.

3. Sovellettavista menetelmistä ja mahdollisista tarkistuksista päätetään kunkin asianomaisen jäsenvaltion ja komission (Eurostat) välisellä sopimuksella.

4. Komissio (Eurostat) antaa tilasto-ohjelmakomitealle, raha-, rahoitus- ja maksutasetilastokomitealle ja bruttokansantulokomitealle tiedon menetelmistä ja edellä mainittujen kertoimien laskennasta.

5 artikla

Täytäntöönpano

Asetuksen (EY) N:o 2223/96 4 artiklan mukaista menettelyä noudattaen komission on sisällytettävä kuuden kuukauden kuluessa tämän asetuksen antamisesta asetuksen (EY) N:o 2223/96 liitteen A tekstiin tämän asetuksen soveltamisen edellyttämät muutokset.

6 artikla

Komiteamenettely

Korvataan asetuksen (EY) N:o 2223/96 4 artikla seuraavasti:

" 4 artikla

1. Komissiota avustaa tilasto-ohjelmakomitea, jäljempänä 'komitea'.

2. Jos tähän artiklaan viitataan, sovelletaan päätöksen 1999/468/EY 4 ja 7 artiklassa säädettyä menettelyä ottaen huomioon mainitun päätöksen 8 artiklan säännökset.

Päätöksen 1999/468/EY 4 artiklan 3 kohdassa tarkoitettu määräaika vahvistetaan kolmeksi kuukaudeksi.

3. Komitea vahvistaa työjärjestyksensä."

7 artikla

Voimaantulo

1. Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä.

2. Jäsenvaltiot voivat pyytää komissiolta korkeintaan kahden vuoden siirtymäaikaa tilinpitojärjestelmiensä mukauttamiseksi tähän asetukseen.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty ...

Euroopan parlamentin puolesta

Puhemies

Neuvoston puolesta

Puheenjohtaja

(1) EYVL C 21 E, 25.1.2000, s. 68.

(2) EYVL C 75, 15.3.2000, s. 19.

(3) Euroopan parlamentin lausunto, annettu 13. huhtikuuta 2000 (ei vielä julkaistu virallisessa lehdessä), neuvoston yhteinen kanta, vahvistettu 26. kesäkuuta 2000, ja Euroopan parlamentin päätös, tehty ... (ei vielä julkaistu virallisessa lehdessä).

(4) EYVL L 310, 30.11.1996, s. 1, asetus sellaisena kuin se on muutettuna asetuksella (EY) N:o 448/98 (EYVL L 58, 27.2.1998, s. 1).

(5) EYVL L 181, 28.6.1989, s. 47.

(6) EYVL L 59, 6.3.1991, s. 19, päätös sellaisena kuin se on muutettuna päätöksellä 96/174/EY (EYVL L 51, 1.3.1996, s. 48).

(7) EYVL L 184, 17.7.1999, s. 23.

NEUVOSTON PERUSTELUT

I JOHDANTO

1. Komissio toimitti neuvostolle 19. lokakuuta 1999 ehdotuksen Euroopan parlamentin ja neuvoston asetukseksi EKT 95:n yhteisten periaatteiden muuttamisesta verojen ja sosiaaliturvamaksujen kirjaamisen osalta ja neuvoston asetuksen (EY) N:o 2223/96 muuttamisesta.

2. Edellä mainittu ehdotus perustuu EY:n perustamissopimuksen 285 artiklaan, jonka mukaan sovelletaan perustamissopimuksen 251 artiklassa määrättyä yhteispäätösmenettelyä Euroopan parlamentin kanssa.

3. Euroopan parlamentti antoi lausuntonsa ensimmäisessä käsittelyssä 13. huhtikuuta 2000.

4. Talous- ja sosiaalikomitea antoi lausuntonsa 26. tammikuuta 2000.

5. Neuvosto vahvisti yhteisen kantansa 26 päivänä kesäkuuta 2000 perustamissopimuksen 251 artiklan mukaisesti.

II EHDOTUKSEN TAVOITE

Ehdotuksen pääasiallisena tavoitteena on muuttaa EKT 95:een liittyviä yhteisiä periaatteita verojen ja sosiaaliturvamaksujen kirjaamisen osalta. Lisäksi sen tarkoituksena on muuttaa asetusta (EY) N:o 2223/96 korvaamalla 4 artiklan komiteamenettely 28 päivänä kesäkuuta 1999 tehdyn neuvoston päätöksen 1999/468/EY huomioonottamiseksi(1). Pääasiallisen tavoitteen osalta sen tarkoitus on turvata, että yhteisön tilastointitarpeet täytetään kirjaamalla verot ja sosiaaliturvamaksut EKT 95:ssä vertailukelpoisella ja avoimella tavalla. Huomattavin tehtävistä muutoksista on se, että verojen ja sosiaaliturvamaksujen kirjaamisessa järjestelmään ei oteta lukuun määriä, joita tuskin saadaan perityksi. Tällä pyritään varmistamaan, että verojen ja sosiaaliturvamaksujen suoriteperusteiset kirjaukset ovat kohtuullisen pituisella ajanjaksolla vastaavan suuruiset kuin tosiasiallisesti saadut vastaavat määrät.

III YHTEISEN KANNAN ERITTELY

Yhteinen kanta noudattaa komission ehdotuksen pääasiallista lähestymistapaa. Yhteiseen kantaan tehdyt muutokset verrattuna komission ehdotukseen esitetään jäljempänä.

Euroopan parlamentin tarkistus 1, jolla asetuksen nimi muutetaan korvaamalla sana "selventämisestä" sanalla "muuttamisesta", on sisällytetty asiallisesti yhteiseen kantaan, mutta sanamuotoa on hieman muutettu ottaen huomioon yhteisön lainvalmistelun laatua koskevista yhteisistä suuntaviivoista 22 päivänä joulukuuta 1998 tehty toimielinten välinen sopimus(2), erityisesti sen 18 kohta.

1 artikla

Yhteisessä kannassa 1 artiklan sanamuoto on muutettu asetuksen nimeen tehdyn muutoksen ottamiseksi huomioon. Asiallisesti muutos on seurausta Euroopan parlamentin tarkistuksesta 1.

Koska tällä ehdotuksella on kuitenkin tarkoitus muuttaa voimassa olevaa EKT 95:een liittyvää asetusta ainoastaan verojen ja sosiaaliturvamaksujen kirjausta koskevien periaatteiden osalta, neuvosto ei pitänyt tarkoituksenmukaisena ottaa tässä yhteydessä mukaan säännöksiä, joilla luodaan oikeusperusta alv-perusteisten omien varojen määrittelyä varten käyttäen EKT 95:tä. Tämän takia Euroopan parlamentin tarkistusta 6 ei ole otettu yhteiseen kantaan.

2 artikla

2 artiklaan tehdyillä muutoksilla ei muuteta komission ehdotuksen sisältöä, vaan niillä on tarkoitus parantaa tekstiä käyttämällä tarkempaa sanamuotoa.

3 artikla

Yhteisen kannan 3 artiklan a kohtaan on joustavuuden lisäämiseksi lisätty säännös vaihtoehtoisesta kohtelusta. Niinpä Euroopan parlamentin tarkistus 7 on otettu mukaan vaikkakin sanamuotoa hieman muuttaen.

Komission ehdotuksen 4 artikla

Neuvosto katsoi, että komission alkuperäisen ehdotuksen 4 artiklan säännökset eivät olleet riittävän selkeät, ja päätti poistaa artiklan tarpeettomana.

4 artikla (komission ehdotuksen 5 artikla)

Komission ehdotukseen ei ole tehty muutoksia.

5 artikla (komission ehdotuksen 6 artikla)

Artiklan sanamuotoa on muutettu tekstin selkeyttämiseksi. Euroopan parlamentin tarkistus 8 on otettu mukaan.

6 artikla (uusi)

Yhteiseen kantaan on otettu uusi 6 artikla, jotta otetaan huomioon 28 päivänä kesäkuuta 1999 tehty neuvoston päätös 1999/468/EY(3), jolla korvataan neuvoston päätöksen 87/373/ETY komiteamenettely. Säännöksellä korvataan asetuksen (EY) N:o 2223/96 4 artikla uudella komiteamenettelyllä. Muutoksella ei muuteta yhteisen kannan 5 artiklan sisältöä.

Komission ehdotuksen 7 artikla

Yhteisessä kannassa asetuksen voimaantulopäiväksi säädetään kahdeskymmenes päivä sen jälkeen, kun se on julkaistu Euroopan yhteisöjen virallisessa lehdessä.

Yhteisen kannan 7 artiklan 2 kohtaan neuvosto on ottanut säännöksen, että jäsenvaltiot voivat pyytää komissiolta korkeintaan kahden vuoden siirtymäaikaa. Yhteiseen kantaan on näin ollen otettu Euroopan parlamentin tarkistus 9.

Johdanto-osa

Johdanto-osan kappaleita on mukautettu komission ehdotukseen tehtyjen muutosten mukaisesti.

Tekstin selkeyttämiseksi neuvosto poisti komission ehdotuksen johdanto-osan kolmannen kappaleen ja muutti johdanto-osan neljättä kappaletta (uusi kolmas kappale) tekemällä selväksi, että selvennykset, jotka koskevat verojen ja sosiaaliturvamaksujen kirjaamista EKT 95:ssä, on esitettävä Euroopan parlamentille ja neuvostolle, sillä nämä selvennykset muuttavat peruskäsitteitä.

Neuvosto ei ole eri mieltä periaatteesta, että on tarpeen luoda selkeät perusteet, jotta eri jäsenvaltioiden tilit ovat tasarakenteiset. Neuvosto ei kuitenkaan ottanut mukaan Euroopan parlamentin tarkistusta 2 ja 3, koska niillä ei ole tarkoitus selittää asetuksen artiklaosaa (ks. yhteisön lainvalmistelun laatua koskevista yhteisistä suuntaviivoista tehdyn toimielinten välisen sopimuksen(4) 10 kohta).

Lisäksi 1 artiklan yhteydessä selitetyistä syistä neuvosto ei voinut hyväksyä Euroopan parlamentin tarkistuksia 4 ja 5.

Yhteiseen kantaan on otettu 5 artiklaan liittyvä uusi johdanto-osan viides kappale eri komiteoiden tehtävien selkeyttämiseksi.

IV JOHTOPÄÄTÖKSET

Neuvosto katsoo, että kaikki neuvoston yhteiseen kantaansa ottamat muutokset ovat täysin sopusoinnussa asetusehdotuksen tavoitteiden kanssa. Ehdotuksen tarkoituksena on varmistaa, että jäsenvaltiot ovat samassa asemassa käytetyistä tilastolähteistä riippumatta. Yhteisessä kannassa on useimpien artiklaosaa koskevien Euroopan parlamentin ehdottamien tarkistusten sisältö.

(1) EYVL L 184, 17.7.1999, s. 23.

(2) EYVL C 73, 17.3.1999, s. 1.

(3) EYVL L 184, 17.7.1999, s. 23.

(4) EYVL C 73, 17.3.1999, s. 1.